Pueblos latinos

Os **pueblos latinos** u **pueblos romances** son os diferents pueblos que parlan una luenga romanica u neolatina, luenga denominata asinas por provenir de l'idioma latín que parlaban primero os romanos y dimpués os diferents pueblos se s'asimiloron a ellos en l'Imperio Romano en o proceso de romanización. Os pueblos latinos europeus son principalment os espanyols, italianos, portugueses, franceses y rumanos en sentito amplo, considerando os grans estaus on son presents.

Os espanyols y portugueses s'estendilloron por as colonias europeas de toz os continents, en especial America, y por ixo en ambients anglosaxons se denomina como *latino* en especial a los hispanoparlants d'America.

## A romanización

Os pueblos latinos no descienden necesariament d'os antigos romanos d'a rechión d'o Lacio y descienden dreitament de diferents pueblos italos, ibers, celtas, iliricos u dacos que habitaban diferents arias d'a Republica Romana y dimpués Imperio Romano. Os pueblos latinos siguioron asimilando atros pueblos en a Edat Meya dimpués d'a caita de l'Imperio Rómán, (por eixemplo os bascons en o norte d'a Peninsula Iberica).

A cheneralización d'o latín no estió una consequencia d'una presunta imposición politica d'este idioma. En os primers sieglos d'ocupación romana bi heba una romanización cultural en a que as luengas prerromanas n'estan vehiclo, (por eixemplo l'idioma ibero en a val d'Ebro). Poco dimpués os mesmos pueblos indichenas preneban a luenga latina por motivos socioculturals.

O dreito de ciudadanía romana trayeba bel privilechio, como a participación en o *conubium*, y s'estendilló china chana a cualques ciudaz d'Italia dica o Po. En l'anyo 49 a.C tamién s'estendilló a ciudaz transpadanas. Con l'Edicto de Caracalla de l'anyo 212 (*Constitutio Antoniniana*) toz os subditos libres de l'Imperio Romano obtenioron a ciudadanía romana. (*In orbe romano qui sunt -dice Ulpiano, Dig. 1, v, 17- ex constitutione imperatoris Antonini cives effecti sunt*).

En a partita oriental de l'Imperio Romano a romanización teneba como vehiclo lingüistico o griego. A deseparación entre a romanización en griego y a romanización en latín yera en os Balcans a Linia Jirecek. Se considera que en Africa a romanización en griego afectó a la Cirenaica y a romanización a Tripolitania y provincias romanas situatas a l'ueste.

## Os romanos en os Anyos Escuros y l'alta Edat Meya

Os romanos quedoron sozmesos a diferents pueblos chermanicos que controlaban uns reinos que sucedioron a l'Imperio Romano d'Occident. En beluns d'estos como o Reino Visigodo de Toledo bi heba leis pa evitaban que chermans y romanos se cruzasen y se convertisen en un solo pueblo. Manimenos con o tiempo os diferents pueblos chermanicos s'asimiloron a la población autoctona romana, encara que o pueblo autoctono prenió un etnonimo derivau d'os dominadors chermans (como ye o caso d'os "franceses", "borgonyons" y "lombardos").

Os pueblos chermanicos deciban *walha* a los pueblos celtas por haber teniu contactos con os volcos, dimpués denominoron asinas a los pueblos celtas romanizaus y en cheneral a toz os pueblos romanizaus que s'heban convertiu en romanos. D'esta traza cuan l'Imperio Romano d'Occident cayó os romanos yeran denominaus de bella traza derivada de *walha*, y beluns d'os pueblos neolatinos son encara denominaus asinas en luengas chermanicas, como por eixemplo os valons de Belchica, igual como os celtas galeses de Gran Bretanya.

Os vikingos deciban *valir* a los celtas britonicos y a los pueblos latinos con que preneban contacto. En Alto Alemán antigo *walha* designaba a los "romanos" como pueblos latinos d'Italia y Galia y *Walho-Lant* aludiba a Italia. O adchectivo etnico yera *wal(a)hisc*, que huei pervive en *walhisch* y *welhisch* en Alto Alemán y Meyo Alemán y en l'alemán moderno *welsch* ("italiano"), que s'usa con sentiu despectivo como *welsche Treue*.

Ye con este sentiu de "pueblos latinos" como hemos d'entender a mención a los *volcos* en a "Cronica de los Conquiridors", compilación historica de Chuan Ferrández d'Heredia:

Os eslaus prenioron d'os chermans esta traza de denominar a los romanos como **vlah*. Una traducción latina de termins d'o eslau eclesiastico medieval deciba *Vlachis, generatim homo romanae originis*. Manimenos o termin *vlah* s'aplico sobre tot a los pueblos latinos d'os Balcans. Ye por ixo en os idiomas eslaus y en hongaro se'n fan servir derivaus como *vlasi*, para denominar a los rumanos y pueblos afins y a los italianos.  pero

En ruso *voloh* significa *vlaco* actualment, pero en o cronista Nestor o cronista lo aplicaba especialment a los italianos. Os eslovenos dicen *lah* a los italianos, os polacos lis dicen *wloch* y dicen "Italia" como *Wlochy*. Os hongaros dicen *oláh* a los vlacos, a partir d'o singular en eslau y dicen *olasz* a los italianos, a partir d'o plural *vlasi* y *Olaszország* ye como dicen Italia.

O termin **Vlah* (plural **Vlasi*), pasando por diferents idiomas s'aragonesizó como *vlaco* en l'aragonés d'a Cronica de Morea. En as fases primerencas d'as luengas romances orientals o termin *rumân* significaba "esclavo".

Ye en estos tiempos cuan os dialectos d'o latín encomienzan a diverchir pa orichinar as luengas neolatinas actuals.

## Os pueblos latinos en a baixa Edat Meya
En a baixa Edat Meya os pueblos latinos se van identificando etnicament con as entidaz politicas d'os territorios que habitan, u con arias cheograficas. As diferencias d'as diferents luengas y dialectos derivatos d'o latín en cada zona tampoco son indiferents a la hora d'a identificación etnica. Por eixemplo os occitans se referiban a los gascons como que parlan *un estranh lengoage*. En "Cronica de los estados peninsulars" chustifican diferencias dialectals pa dicir que Enego Ariesta yera aragonés, y deixando claro que en Navarra bi heba dos grupos etnolingüisticos, os bascos y os navarros que parlaban romanz navarro:

As luengas neolatinas embrionarias que ya heban amaneixito a zaguers de l'alta Edat Meya conoixen un desarrollo que en bels casos ye paralelo a la historia d'os reinos medievals. En bels casos l'idioma será un simbolo d'identidat nacional, en atros no.

## Lista de pueblos latinos
En un ran mes concreto u etnolingüistico os pueblos latinos europeus serían:

Sin considerar-ne grupos locals esgallatos como os churros, riberos navarros, andorranos, mirandeses, valdostans u grupos etnicos no diferenciatos d'o grupo orichinal por a luenga pero sí por una cultura orichinal como os andaluces, os valencianos y os provenzals. Por a suya luenga y por elementos no chudiegos d'a suya cultura tamién son un pueblo latino os chudieus sefarditas.

Bels pueblos neolatinos son desapareixitos dende fa uno o mes sieglos como os dalmatas u os rumís d'Africa. Belatros desapareixioron absorbitos por pueblos afins como os mozarabes, proceso que dende fa bels sieglos continan bels pueblos de l'interior d'a peninsula iberica como os aragoneses y leyoneses, que se van asimilando a los castellanos pero conservando a suya denominación historica.

## Referencias

## Bibliografía
* Carlo Tagliavini: *Origenes de las lenguas neolatinas*. Fondo de Cultura Economica.